
Omlegging av Samlet plan 
Styringsgruppens forslag 

28. jan. 2003

”Så lenge kampen står om det enkelte vassdrag, kan det alltid mobiliseres så mange argumenter og så mye politisk press at utbyggingssynet seirer” 

Einar Gerhardsen, 1969

Forord

Gjennom ulike stortingsdokumenter er det fra regjering og Storting lagt føringer for å legge om den eksisterende ressursbasen for kraftprosjekter, - Samlet plan (SP). Seinest i St.meld. nr. 37 (2000 - 2001) "Om vannkrafta og kraftbalansen" og St.meld. nr. 24 (2000-2001) "Regjeringens miljøpolitikk og rikets miljøtilstand" og de respektive innstillinger fra Stortingets energi- og miljøkomité (henholdsvis Innst.S. nr. 263 og Innst.S. nr 295 (2000-2001) er det vedtatt at Samlet plan for vassdrag må gjennomgås og legges om. 

Direktoratet for naturforvaltning (DN) har på oppdrag fra Miljøverndepartementet (MD) hatt ansvaret for å legge fram et forslag til omlegging av Samlet plan. Arbeidet har vært organisert i et prosjekt som er gjennomført i samarbeid med Norges vassdrags- og energidirektorat (NVE).

Det framlagte forslaget representerer styringsgruppens anbefaling til hvordan omleggingen av Samlet plan bør gjennomføres. DN og NVE har ikke hatt dette forslaget til formell behandling. 

Det er NVEs prinsipielle syn at kategoriinndelingen i Samlet plan ikke lenger skal være

styrende for hvilke prosjekter som kan konsesjonsbehandles. NVE er enig i at Samlet plans funksjon etter hvert vil kunne ivaretas gjennom vanndirektivet, men ledelsen mener da at Samlet plans styringsfunksjon skal opphøre allerede fra det tidspunkt omleggingen av  Samlet plan  og supplering av verneplan for vassdrag er ferdigbehandlet i Stortinget.

DN vil fremme sine synspunkter på styringsgruppens forslag gjennom oversendelsesbrevet til Miljøverndepartement (MD). MD forestår videre behandling med sikte på å legge fram et endelig forslag for behandling i Stortinget før utgangen av 2003.

Etter ønske fra OED og MD er innstillingene til Supplering av verneplan for vassdrag, Omlegging av Samlet plan og Utvelgelsen av nasjonale laksevassdrag samordnet i tid og skal foreligge samtidig til sentral høring i departementene.

I arbeidet med omlegging har det vært vurdert ulike løsninger som kan tilfredsstille de ulike behov og rammer som Stortinget har gitt. Det har vært lagt særlig vekt på å vurdere omleggingen i forhold til det sentrale styringsdokumentet for vann og vassdrags​forvaltning i Europa; EUs vanndirektiv.

Sammendrag

Rammene for omleggingen av den eksisterende ressursbasen for kraftprosjekter, - Samlet plan (SP), er nedfelt i St.meld. nr. 37 (2000 - 2001) "Om vannkrafta og kraftbalansen" og St.meld. nr 24 (2000-2001) "Regjeringens miljøpolitikk og rikets miljøtilstand". Storting og regjering ønsker at Samlet plan for vassdrag må gjennomgås og legges om. Omlegging skal innebære at en får et styringsverktøy som er enkelt, oppdatert og effektivt for vassdrags-, energi- og miljøforvaltningen. Det en premiss at forvaltningen av vassdragene blir helhetlig..

DN har på oppdrag fra MD hatt ansvaret for å legge fram forslag til omlegging av Samlet plan. Arbeidet har vært gjennomført i samarbeid med NVE.

Styringsgruppen foreslår at Samlet plan avvikles i sin nåværende form. Med en hensiktsmessig implementering av EUs vanndirektiv, vil en langt på vei få etablert et forvaltningsregime som ivaretar de funksjonene fra Samlet plan som Stortinget vil skal videreføres. Dette fører til at når en har fått operative forvaltningsplaner, vil ha avviklet dagens Samlet plan-system og ordningen med kategoriinndeling av prosjekter. 

Den foreslåtte omleggingen innebærer at en gjennom implementeringen av EUs vanndirektiv sikrer forhold som bidrar til at forvaltningsplanene kan utgjøre det helhetlige overordna verktøy som Storting og regjering mener en bør ha. Den kunnskapen som i dag ligger i Samlet plan tas vare på og overføres til de kunnskapsbaser som må opprettes i henhold til vanndirektivet. Slik sikres eksisterende beslutningsgrunnlag som grunnlag for forvaltning etter direktivet og som bidrag til effektiv og tidlig konfliktavklaring for planlagte inngrep i vassdrag. 

Forslaget innebærer en videreføring av den allerede etablerte midlertidige løsningen for Samlet plan, fram til behandling i Stortinget. Denne praksisen videreføres også i interimsperioden fram til forvaltningsplaner etter EU’s vanndirektiv på plass. I denne interims​perioden er det muligheter for å kunne legge inn endringer i vurderings​grunnlaget for Samlet plan slik at verktøyet er mer tilpassa dagens forvaltningspraksis.

1. Arbeidet med omlegging av Samlet plan

1.1 Innledning

De sentrale politiske føringene for en omlegging av Samlet plan krever en framtidig løsning som skal være et styringsverktøy som er nyttig, enkelt, oppdatert og effektivt for vassdrags-, energi- og miljøforvaltningen. Stortinget og regjeringen ønsker en mer helhetlig forvaltning av vassdragene. Dette understrekes ved at en endrer fokus fra vannkraftprosjekt til vassdrag. Samlet plan-instituttet er primært rettet mot kraftutbygging, i valg av ny form på dette verktøyet er det viktig også å forholde seg til andre typer inngrep i vassdrag.

I forbindelse med gjennomgangen av Samlet plan som er gjennomført, er det viktig å understreke at det ikke er foretatt noen ny vurdering av konfliktene for de prosjektene som er igjen i Samlet plan. Det er derfor ikke grunnlag for å si at kraftprosjekter i de gjenværende vassdragene, som ikke er verna eller foreslått verna, vil kunne gjennomføres uten store konflikter. En eventuell fristilling av disse prosjektene for konsesjonssøknad vil derfor ikke være noen garanti for utfallet av eventuell konsesjonssaksbehandling. Den sorteringa Samlet plan representerer gir imidlertid viktig informasjon, fordi den identifiserer konflikt, og dermed hvor det er viktig å prioritere innsatsen i forhold til kunnskap.  

1.2 Organisering

DN fikk i mars 2001 i oppdrag å legge fram et forslag til omlegging av Samlet plan. Målet var å få fram et forslag til Stortinget før utgangen av 2003. Arbeidet var forutsatt å skje i samarbeid med NVE, og det skulle samordnes med suppleringen av verneplan for vassdrag og utvelgelsen av nasjonale laksevassdrag og laksefjorder. 

Omleggingen av Samlet plan har i DN vært organisert som et prosjekt med styringsgruppe, sekretariat og rådgivende gruppe. 

Styringsgruppe: avdelingsdirektør Ola Skauge (DN) og avdelingsdirektør Are Mobæk (NVE).

Sekretariat: Prosjektleder Morten Kielland (DN) og Steinar Pettersen (NVE)).

Rådgivende gruppe: 11 representanter for de viktigste brukerinteressene (Energibedriftenes landsforbund (EBL), Norges Bondelag, Skogeigarlaget, Landbruksdepartementet, kommune, fylkeskommune, Sametinget, Reindriftsforvaltningen, Riksantikvaren (RA), Samarbeidsrådet for naturvernsaker (SRN) (dvs Norges naturvernforbund og Den Norske Turistforening).

1.3 Prosess

1.3.1 Samordningen med supplering av verneplan for vassdrag og utvelgelsen av nasjonale laksevassdrag

Supplering av Verneplan for vassdrag

Både arbeidet med supplering av verneplan for vassdrag og omleggingen av Samlet plan, har vært gjennomført i samarbeid mellom DN og NVE.

Et overordna felles vilkår for omlegging av Samlet plan, framkommer gjennom St.meld. nr. 37 (2000-2001),“Vannkrafta og kraftbalansen“:
”Føresetnaden for ei slik vesentleg omlegging og forenkling er at Verneplanen for vassdrag vert supplert med ein del av dei vassdraga frå Samla Plan der ulempene og dei negative verknadene vil vera størst med ei vasskraftutbygging.” 
Prosessene har vært gjennomført parallelt i tid, med noen lunde samme organisering, men med noe ulik ressursbruk. Med bakgrunn i de overordnede vilkårene er hovedtyngden av innstats lagt i arbeidet med supplering av verneplan fordi det var antatt at utfallet av dette arbeidet ville være førende for valg av løsning for Samlet plan (jfr forutsetning over). Valg av framdrift har også vært påvirket av avklaringer knyttet til EUs vanndirektiv.

Gjennomgangen av Samlet plan har bestått i å søke blant alle prosjektene i Samlet plan for å identifiserer vassdragsobjekt som tilfresstiller de valgte kriteriene for suppleringen av verneplanen. De aller fleste av de vurderte vassdragene til verneplanen har prosjekter  plassert i kategori II. En ikke uvesentlig del av de foreslåtte vassdragene har likevel prosjekter i kategori I som følge av at noen av disse faglig sett i sin tid var foreslått i kategori II, men av Stortinget ble plassert i kategori I. En del vassdrag med kategori I prosjekter er også foreslått verna fordi de har verdier, som vektlegges mer i dag enn tilfelle var i den opprinnelige Samlet plan-vurderingen. Urørt natur har vært et viktig kriterium i så måte.

Ulike forslag til løsning for omlegging av Samlet plan har vært presentert og drøftet i styringsgruppen og med den rådgivende gruppen. Det har ikke vært gjennomført høring på det endelige utkastet.
Styringsgruppen vil anbefale at det blir gjennomført en høring av forslaget slik at sentrale parter får gitt uttrykk for sitt syn før MD foretar høring av departementene.

Den rådgivende gruppe har påpekt at tidsrammen for gjennomføring av de prosessene de har vært involvert i, har vært for knapp.

Utvelgelse av Nasjonale laksevassdrag og –fjorder

I St.prp. nr 79 (2001-2002) Om opprettelse av nasjonale laksevassdrag og laksefjorder som ble fremmet for Stortinget 21. juni 2002 ble det i første omgang foreslått å opprette 37 nasjonale laksevassdrag og 21 nasjonale laksefjorder.

En supplering av ordningen skal fremmes for Stortinget i runde to. Forslaget skal utarbeides i samsvar med de føringer som ser gitt for supplering og ferdigstilling av ordningen i kapitel 4.6 i St.prp. nr. 78. Av disse kan følgende eksempel nevnes:

· Det tas sikte på å fremme forslag til supplering av ordningen med ytterligere vassdrag og fjordområder samtidig med omlegging av Samlet plan for vassdrag og supplering av Verneplan for vassdrag. Stortinget vil dermed få anledning til å foreta en samlet vurdering av vassdrag som skal inngå i Verneplan for vassdrag, vassdrag der vannkraftutbygging kan være aktuelt og nye nasjonale laksevassdrag.

· Ved at de midlertidige sikringssonene skal avklares samtidig får stortinget også et godt grunnlag for å vurdere ordningen i forhold til oppdrettsinteressene.

· Det legges opp til at forslaget skal legges fram i 2004. I den forbindelse vil flere alternative vassdrag med tilhørende fjordområder bli vurdert.

· De kriteriene som ble lagt til grunn for valg av bestander til ordningen vil bli lagt til grunn også når ordningen skal ferdigstilles. Dette innebærer blant annet at store og livskraftige bestander vil bli prioritert. Det vil også bli lagt vekt på at det endelige utvalget av bestander skal ha en god geografisk fordeling.

Direktoratet for naturforvaltning (DN) har fått i oppdrag å utarbeide forslag til denne suppleringen. Forslaget skal på en hensiktsmessig måte drøftes og avklares med Norges vassdrags- og energidirektorat og Fiskeridirektoratet som er bedt om å bidra i arbeidet etter avtale med DN i brev fra henholdsvis Olje- og energidepartementet og Fiskeridepartementet. Som en følge av at det blir lagt opp til at flere alternative vassdrag med tilhørende fjordområder skal vurderes er DN bedt om å framlegge en prioritert bruttoliste over de vassdrag og fjordområder som er aktuelle kandidater til ordningen. Forslaget skal videre inneholde en konkret vurdering av den enkelte laksebestand, samt nøkkelopplysninger knyttet til forholdene i det enkelte vassdrag og det enkelte fjordområde. Forslaget fra DN skal oversendes Miljøverndepartementet innen 1. februar 2003.
2. Status Samlet plan

2.1 Samlet plans historie 

2.1.1 Samlet plan som forvaltningsverktøy 

Samlet plan ble etablert på 1980-tallet med målsetning om å få til en samlet, nasjonal forvaltning av landets vassdrag. Planen har karakter av en nasjonal rammeplan for forvaltning av vassdrag. Samlet plan bygger på en metode som innebærer en systematisk etterprøvbar sortering av vannkraftprosjekter, basert på konfliktgrad i forhold til ulike brukerinteresser. Som ressursbase for vannkraftprosjekter er Samlet plan bygd opp i perioden fra 1986 til 1993. Planen er stortingsbehandlet gjennom tre stortingsmeldinger (St meld 63 (1984-85), St meld 53 (1986-87) og St meld 60 (1991-92). Stortingsbehandlingen av Samlet plan er også tidligere gjennomført parallelt med framlegging av Verneplan for vassdrag. Gjennom disse behandlingene har Stortinget vurdert aktuelle utbyggingsprosjekter og rangert dem ut fra konflikt og lønnsomhet. Prosjektene er blitt plassert i ulike kategorier, der de billigste og minst konfliktfylte gir mulighet for å søke konsesjon (kategori I), mens de mest konfliktfylte eller kostbare (kategori Il) er blitt satt på venting ved at de inntil videre ikke kan konsesjonssøkes.

Fram til 1993 ble Samlet plan basert på en samla Stortingsbehandling av alle nye og videreførte prosjekter. Den sentrale behandlinga medførte et tidstap for utviklingen og gjennomføringen av nye prosjekter. For å imøtekomme behovet for mer løpende avklaring av prosjektene, vedtok Stortinget i 1993 retningslinjer for administrativ behandling fram til neste planlagte rullering. Dette har medført at ca 200 prosjekter eller enkeltsaker har vært vurdert administrativt. Dvs nye prosjekter plassert i kategori I, vurdert flytting av prosjekter fra kategori II til I eller unntak/forenkla behandling av gamle endra prosjekter, har blitt avgjort uten Stortings​behandling. Behandlingen er basert på et tilsvarende grunnlag med veiing av brukerinteresser som ved Stortingets behandling. Grunnlaget for beslutningene har vært kunnskap innhentet i vassdrags​rapporter utarbeidet for hvert enkelt prosjekt eller for søknader om forenkla behandling og unntak, en skjønnsmessig vurdering av konfliktnivået.

Miljøverndepartementet har administrert driften av Samlet plan. Ansvaret for denne oppgaven ble i 1995 delegert til DN. Avgjørelser innen Samlet plan har hele tiden skjedd i samråd med vassdragsmyndigheten (NVE). Utfallet av den administrative behandlingen har i liten grad ført til uenighet om kategoriplassering av prosjekter. Det har vært uenighet om kun et fåtall saker.

En av hovedforskjellene mellom behandling i Stortinget og den administrative vurderingen, har vært at en i det siste tilfellet har vurdert prosjekt for prosjekt og ikke fått en samla vurdering av flere prosjekter eller helhetlig i forhold til hele nedbørfelt. Den administrative behandlingen har imidlertid bidratt til en mer effektiv behandling ved at nye prosjekter uten store konflikter ikke har blitt liggende i påvente av sentral Stortingsbehandling. Ordningen har også vært positiv ut fra et miljøhensyn ved at det har vært mulig å plassere enkelte prosjekter i vassdrag med store verdier på "vent" i påvente av sentral behandling i Stortinget. Ved behandlingen av Samlet plan i Stortinget i 1993 ble det vedtatt at Stortinget skulle revurdere grensene for kategoriplassering hvert 4-6 år ut fra hensynet til kraftbalansen. Dette har ikke blitt fulgt opp, slik det var forutsatt og er noe av årsaken til at Samlet plan i en del år ikke har fungert etter hensikten. Dette har vært klart uheldig i forhold til endelig avklaring av en del av de mest konfliktfulle prosjektene. Flere prosjekter har imidlertid blitt omarbeidet og moderert i forhold til miljøkonflikter, og har slik blitt klarert for konsesjonssøknad. Dette har medført økt tidsbruk, men samtidig vært konfliktdempende. 

Arbeidet med verneplanene for vassdrag (I - IV) og Samlet plan bidro til å bygge opp en solid kunnskap og kompetanse innen vassdragforvaltningen. En gradvis reduksjon av statlige ressurser til dette arbeidsområdet, har ført til at mange av disse fagfolkene har fått andre oppgaver i forvaltningen. Mens utgiftene med vassdragsrapporter (ca 100 000 -300 000 kr pr rapport) fram til 1993 ble dekket av staten har kostnadene med disse rapportene, i økende grad fram til i dag blitt dekket av utbygger. 

I forhold til en ideell forvaltning er det fortsatt ønskelig med en ressursoversikt over sorterte vannkraftprosjekter eller vassdrag. En slik rangering er mulig, men kostbar fordi det vil  kreve uforholdsmessig mye ressurser for å kunne holde en slik oversikt tilstrekkelig à jour i forhold til den tekniske og politiske virkeligheten til en hver tid for å kunne fungere effektivt. Gamle planer skulle ideelt sett vært revidert i takt med endrede forutsetninger, - slik Stortinget i sin tid gjorde vedtak om og hadde intensjoner om ved gitte tidsintervaller for Samlet plan. Slike revisjoner ville vært ressurskrevende, men ville også bidratt til å sikre ivaretakelse av alle brukerinteresser knytta til forvaltningen av vassdrag inklusiv miljø. Av ressursmessige hensyn vil det på denne bakgrunn være ønskelig med framtidige løsninger som ikke baserer seg på konfliktvurdering av konkrete vannkraftprosjekter. Nye løsninger må derfor i større grad baseres på kunnskap om verdier knytta til vassdragene som ikke endrer seg mye over tid.
2.2 Behov for verktøy i vassdragsforvaltningen

2.2.1 Hva må videreføres?

Regjering og Storting har gitt følgende overordnede rammer for valg av løsning for omleggingen:

· nyttig styringsverktøy

· helhetlig forvaltning

· oppdatert 

· effektivitet

	Styringsredskap: 

St.meld.nr. 24, (2000-2001)”Regjeringens miljøpolitikk og rikets miljøtilstand”:

”.. den nåværende planen må omarbeides vesentlig dersom den skal fungere som en nyttig ressursoversikt og enkelt og effektivt styringsverktøy for vassdrags-, energi- og miljøforvaltningen.”

Inns.S.nr. 295 (2000-2001)”Regjeringens miljøpolitikk og rikets miljøtilstand”:

”Komiteens flertall, alle unntatt medlemmene fra FrP, mener tiden er inne for å gjennomgå Samlet plan, for å gjøre den til et oppdatert og nyttig styringsverktøy for vassdrag-, energi- og miljøforvaltningen, …”


	Helhetlig forvaltning:

St.meld. nr. 37, (2000-2001)“Vannkrafta og kraftbalansen“:

”For å sikra ei heilskapleg forvalting i tråd med Regjeringa sin energi- og miljøpolitikk”.


	Oppdatert: 

St.meld. nr. 37, (2000-2001)“Vannkrafta og kraftbalansen“:

”Viktig å ha god kunnskap om miljø- og bruksverdiane for å sikra at den framtidige konsesjonshandsaminga kan gjerast på best mogleg grunnlag. Dette krev at det vert utvikla ein vassdragsbasert ressursoversikt som og vil vera eit nyttig avgjerdsgrunnlag for vassdrags-, energi- og miljøforvaltningen.”


	Effektiv: 

St.meld. nr. 37, (2000-2001)“Vannkrafta og kraftbalansen“:

”Regjeringa går inn for ei effektivisering av tida og ressursane som går med til handsaminga av vasskraftsaker. Ein vil sjå nærare på tilhøvet mellom kommunal planlegging og sakshandsaming etter vassdragslovgivinga.Regjeringa vil sjå desse forenklingane i samanheng med handsaminga av utgreiinga fra Planlovutvalget.”

”Med auka vekt på miljøomsyn vil ikkje dei vasskraftprosjekta som vil gi mest ulemper og skader få konsesjon, dersom dei grip inn i urørt natur som er viktig for miljøet. Dei prosjekta som ikkje vil gje skade på viktig miljø bør i staden få ei raskare handsaming”.

St.meld.nr. 24, (2000-2001)”Regjeringens miljøpolitikk og rikets miljøtilstand”:

”En slik omlegging av Samlet plan vil både gi bedre tilpasning til dagens energi- og miljøpolitikk og sikre vesentlige forenklinger og større forutsigbarhet for forvaltningen og vannkraftbransjen”.


	Konfliktavklarende kunnskapsbase:

St.meld. nr. 37, (2000-2001)“Vannkrafta og kraftbalansen“:

”God miljøinformasjon om vassdraga er viktig rettleiing slik at utbyggjarane kan få høve til å velja dei minst konfliktfylte vassdraga for konsesjonshandsaming…”

”…viktig å ha god kunnskap om dei ulike miljø- og brruksverdiane for å sikra at den framtidige konsesjonshandsaminga kan gjerast på best mogeleg grunnlag. Dette krev at det vert utvikla ein vassdragsbasert ressurs​oversikt som og vil vera eit nyttig avgjerdsgrunnlag for vassdrags, energi- og miljøforvaltinga.” 


Styringsverktøy: Begrepet må settes i sammenheng med den funksjon Samlet plan har hatt som ressursbase og styringsredskap for kraftutbyggingssaker. Gjennom omleggingen må en søke å opprettholde styringsfunksjonen i forhold til den opprinnelige hensikten, dvs opprettholde en funksjon som kan være nyttig i forhold til å bidra til å avklare konflikten som følger av inngrep i vassdrag, basert på et helhetlig miljøpolitisk og ressursmessig perspektiv. 

Helhetlig forvaltning av vassdragene innebærer at forvaltningen av vassdragene skal baseres på en vurdering av hele vassdragets nedbørfelt. I en slik helhet er det naturlig å trekke inn beslutnings​relevante brukerinteresser i tillegg til miljø- og energipolitiske målsettinger.

Oppdatert må innebære at verktøyet er fleksibelt mht. å tilpasse seg skiftende miljø- og energipolitiske styringssignal, og nytt kunnskapstilfang.

Effektivitet er et uttrykk for fokuset på tids- og ressursbruk for saksbehandling av vannkraftssaker. Dvs ønsket om rasjonell og effektiv forvaltning av vannressursene, - både av miljøressurser og de energimessige- og tekniske ressursene i vassdraget (drikkevann, irrigasjon, settefisk, friluftsliv med  fritidsfiske, osv). I tillegg innebærer det vektlegging av nytteverdien av verktøyet i forhold til påfølgende konsesjonsbehandling og kan måles gjennom hvordan miljø- og energipolitiske målsettinger ivaretas. Oppdatert og lett tilgjengelig kunnskap vil i så henseende bidra til forutsigbarhet og rask og effektiv avklaring av konflikter som igjen bidrar til mer effektiv saksbehandling.

Samlet plan har fungert som et overordet planverktøy der vannkraftprosjektene har blitt vurdert i to trinn i to atskilte prosesser. Samlet plan har vært et redskap som har gjort det mulig å regulere hvilke vannkraftprosjekt som skal komme til konsesjons​behandling. Denne sorteringen har vært gjort på grunnlag av kunnskap om miljøverdier og prosjekt og vurdering av mulig konflikt ut fra gjeldene miljøpolitikk. Sentralt er at Samlet plan i forkant av konsesjonsbehandlingen har bidratt til å synliggjøre miljøkonfliktene og endret eller "bremset" utviklingen for de mest konfliktfylte planene. For de prosjektene som er gjennomført har en slik tidlig avklaring også bidratt til at prosessen for prosjektene totalt sett er blitt mer effektiv, totalt sett mindre ressurskrevende og hensynet til miljø har vært integrert i planleggingen.

Vassdragsforvaltningen i Norge er fragmentert og involverer mange aktører. Dette har gjort at prosesser knytta til bruk og vern av vassdrag ikke har vært så effektiv som den kanskje kunne vært. Involvering av mange sektorer har imidlertid bidratt til å kvalitetssikre de vedtak som fattes. Tatt i betraktning at et inngrep representerer varige endringer i vassdraget, er det vanskelig å estimere rett tidsbruk. 

Det har vært et metodisk problem med Samlet plan at store vannkraftprosjekter ofte kommer ut med store konflikter sammenlignet med små. Til tross for at miljøkonfliktene for hvert enkelt prosjekt framstår som forholdsvis begrensede, vil summen av miljøvirkninger fra flere mindre porsjekter kunne være minst like store som et enkelt større prosjekt. Det vil si at Samlet planmetodikken systematisk favoriserer små prosjekt selv om disse, i en  større sammenheng, ikke trenger være fordelaktige verken sett ut fra et energipolitisk eller miljøpolitisk ståsted. Generelt er mulighetene for å vurdere sumeffekter et godt argument for en vassdragsvis vurdering av verdier og effekter. 

Styringsgruppen foreslår at det blir satt i gang arbeid for å kartlegge virkninger av sum-effekter og eventuelle verktøy for å kunne vurdere ”tålegrenser” av mindre inngrep (”nok-er-nok”) i vassdrag, og konflikt veid mot for eksempel produsert energi (konflikt /kWh).
2.1.2 Skillet mellom forvaltningsplan og detaljplan

Hovedsiktemålet i vannressursforvaltningen er å sikre en best mulig utnyttelse av vannressursene totalt på grunnlag av flerbruksvurderinger av berørte interesser. Vassdragene har svært varierende verdi for de ulike brukerinteressene. Skade på enkelte av disse bruksinteressene i ett vassdrag kan ikke uten videre ”erstattes” av andre vassdrag på samme måte som for eksempel energiproduksjon.

Overordnede forvaltningsplaner og konsesjonsbehandling i en slik sammenheng vil være fundamentalt forskjellige som verktøy for ivaretakelse av overordna miljø- og energipolitikk. Det er viktig å få fram disse funksjonsforskjellene. Samlet plan og forvaltnings​planer, - slik de er beskrevet i EU’s vanndirektiv, har funksjon som styrings​verktøy/-plan for nasjonale ressurser, mens konsesjons​behandlingen er enkeltsaks​behandling av detaljerte utbyggings​planer. 

Isolert behandling av enkeltprosjekter vanskeliggjør totalvurdering av vassdragene som naturressurs og vil ikke være tilfredsstillende i forhold til å kunne følge opp Stortingets vektlegging av helhetlig forvaltning og endret fokus fra prosjekt til vassdragsvis vurdering. Vassdragsvis vurdering vil gi grunnlag for bedre å vurdere enkeltprosjekter i forhold til hele vassdragets nedbørfelt, - også på tvers av administrative grenser. Helhetlig forvaltning innebærer også muligheten til å kunne vurdere flere inngrep i ulike vassdrag opp mot hverandre.

Regjering og Storting forutsetter at miljø vektlegges mer i konsesjons​behandlinga av vannkraftsaker. Plattformen for konsesjonsbehandling bør på denne bakgrunn forbedres. Dette kan skje gjennom bedre samordning mellom vassdragslovgivning og plan og bygningsloven og ved at det etableres rutiner for overordna helhetlig planlegging. Forvaltningen av vassdrag er kompleks med mange kryssende brukerinteresser. I forhold til helhetsverdier i et vassdrag har sektorlovene aleine ikke noe godt totalgrep. Enkeltvedtak etter sektorlovverk bidrar til en type "bit for bit"-planlegging, hvor hvert enkelt prosjekt kan være tilnærmet konfliktløst, men der flere inngrep i sum kan medføre stor konflikt i forhold til ett vassdrag som helhet. Overordnet planlegging vil kunne bidra til bedre legitimitet for enkeltlovvedtak etter sektorlovgivningen. 

3. Mulig løsning for omlegging av Samlet plan

3.1 Generelt 

Den pågående verneplanprosessen har vist at behovet for styringsredskap for forvaltning av de resterende vassdragene, fortsatt er nødvendig for å kunne ivareta spesielt miljøinteressene. Svært mange av de vassdragene som opprinnelig ble foreslått verna, er allerede delvis berørt av kraftutbygging eller andre inngrep. Disse vassdragene er av den grunn vurdert som lite egna til å inngå i verneplanen fordi det kan skape presidens for inngrep i de øvrige objektene i verneplanen. Svært mange vassdrag er også ”forkastet” fordi verdiene ”bare” er av lokal eller regional karakter. 

Brukerinteressene i de mindre, urørte vassdragene, men kanskje spesielt restverdiene i de allerede utnyttede og berørte større vassdragene er i en del tilfeller betydelige (eks Tovdalsvassdraget, Nummedalslågen, Gudbrandsdalslågen). En videre forvaltning av disse miljøverdiene og brukspotensialene til ulike samfunnsformål vil best kunne sikres med et styringsverktøy i tråd med Stortingets forutsetninger for omlegging av Samlet plan. 

Likeledes er behovet for å beholde en form for overordnet plan viktig for å kunne forvalte vassdragene i forhold til sum-effekter av mange små inngrep. 

I arbeidet med omlegging av Samlet plan har det vært drøftet ulike løsninger med ulike brukere og sektormyndigheter hvordan omleggingen kan ivareta mest mulig av Stortingets forutsetninger for omlegging. 

Ut fra de overordnede målsetningene for omleggingen, har det i valg av nye løsninger vært viktig å fokusere på spesielt forholdet til prosess og innhold.

I arbeidet med omleggingen av Samlet plan har en i EUs vanndirektiv sett en mulig løsning. Det pågår samtidig arbeid i regi av Planlovutvalget som også vil kunne influere på den overordna vassdragsplanlegginga (Strategiske konsekvensutredninger, bindende fylkesdelplaner, samordnet areal- og vassdragsplanlegging). 

3.2 EUs vanndirektiv som løsning 
Arbeidet med implementering av EUs vanndirektiv (2000/60/EF) i norsk forvaltning skal påbegynnes innen desember 2003. Det er for tiden uklart hvor langt ut over direktivets minimumsrammer Norge velger å gå.

Ambisjonene med implementeringa har så langt tatt utgangspunkt i at det blir en reell faglig forsvarlig gjennomføring av direktivet. Gjennomføringen av direktivet vil, om en stiller de nødvendige krav, kunne bidra til at Samlet plans funksjoner integreres på en tilfredsstillende måte slik Stortinget har stilt krav om. 

Grunnprinsippet i vanndirektivet er integrert vannressursforvaltning basert på vannkvalitet og vannmengde. Direktivet har som formål å beskytte innsjøer, elver (rennende vann), brakkvann, kystfarvann og grunnvann. Terrestriske økosystemer som er avhengig av disse typene vannforekomster. Gjennom definerte miljømål basert på økologisk og kjemisk tilstand for den enkelte vannforekomsten, skal en gjennom forvaltningsplaner og tiltaksplaner for hvert enkelt nedbørfelt, søke å forebygge og forbedre tilstanden. 

Helhetlige vassdragsplanlegging er kjent fra norsk vann​ressurs​forvaltning gjennom vannbruksplaner og vassdragsplaner (bla hjemlet i PBL §20-5). Det er utarbeidet over 100 slike planer som i stor grad vært frivillige plantyper. Vassdrags​planlegging vil som følge av direktivet, måtte gjennomføres i en eller annen form for hele landet. Direktivet bidrar til at slike overordnede planer blir satt i et felles europeisk system.

Implementering av EUs vanndirektiv gir grunnlag for å kunne ivareta en to-trinnsvurdering i konsesjonsbehandlingen. EU-direktivet stiller krav til innhenting av kunnskap eller karakteristikker for de ulike vassdragene. Hvilke data som skal samles er enda ikke fastlagt. Direktivets målsetting som bla inneholder krav om å opprettholde ”god økologisk status”, innebærer at det må etableres en kunnskapsbase for å kunne måle dette forholdet. Valg av omfang og nivå for  arbeidet med karakterisering (direktivets Vedlegg V) vil utgjøre basis for bla tilstandsstatus og miljømål. De valgte parametrene vil danne et viktig grunnlag for den videre forvaltningen av vassdragene og det er derfor viktig at parametrene omfatter et minimum av de sentrale brukerinteresser som er knytta til vassdrag (biologisk mangfold (fisk, vilt, flora), friluftsliv, kulturmiljø og reindrift). For å kunne ivareta ønsket om tidlig kontakt er det vesentlig at denne kunnskapen blir gjort lett tilgjengelig. Direktivet omfatter primært akvatiske økosystemer. I forhold til helhetlig forvaltning er det er viktig å ikke isolere arbeidet som følger av direktivet kun til vannstrengen, men også integrere de vassdragsnære områdene som er direkte og indirekte avhengig av vann og de akvatiske økosystemene.

I tillegg er den pålagte vassdrags​planleggingen i forvaltningsplanene av stor betydning i forhold til omlegging av Samlet plan. Det vil for hvert av de foreslåtte  nedbørsfeltdistriktene (foreslått 14 stk ) sannsynligvis bestå av flere vassdragsplaner med tilhørende kystsoneplaner. Disse planene vil om de omfatter hele nedbørfeltet og alle typer inngrep forsvare målsettingen om helhetlig forvaltning. Dersom planene gis status som juridisk bindende, vil de også kunne ivareta en form for sortering av inngrep i vassdragene før konsesjonsbehandling etter sektorlov. Det forutsettes at forvaltningsplanene behandles på linje med fylkesdelplaner (Pbl §19) eller som RPR. En bedre samordning mellom forvaltningsplan og tiltak som konsesjonssøkes, vil bidra til å styrke konsesjonsbehandlinga.

Offentlig vannforvaltning vil når rammedirektivet med forvaltningsplanene er en realitet skje etter 4 nivåer som vil gi et gjennomført grunnlag for helhetlig forvaltning: 
	Nivå I: 

Statlige sektorplaner og -programmer
Dette er rammesettende nasjonale vannrelaterte planer eller programmer som både innvirker på vassdragsplaner eller forvaltningsplaner så vel som konsesjonsbehandling av enkelttiltak. Eksempler på slike eksisterende planer er Verneplan for vassdrag, Samlet plan, Nasjonale laksevassdrag og laksefjorder, Tiltaksplaner mot vannforurensinger (jfr avløpsdirektivet), utviklingsplaner for akvakultur (jfr LENKA på 80-tallet).




	Nivå II: 

Nedbørsfeltorienterte planer 

Dette er rammedirektivets forvaltningsplaner som det er naturlig å forankre i Plan og bygningsloven (PBL). Forvaltningsplanene vil bestå av det en tidligere har kalt vassdragsplaner (for eksempel for Glomma, Numedalslågen eller knipper av kystvassdrag) med tilhørende kystsoner.




	Nivå III: 

Implementering i kommunale planer

Kommunens arealplan sikrer lokal forvaltning og lokale demokratiske interesser




	Nivå IV: 

Konsesjonsbehandling av enkelttiltak 

Dette er de rettslig bindene vedtakene f.eks. knyttet til utslipp (forurensningsloven), vassdragsreguleringer (vassdragsreguleringsloven) og andre fysiske tiltak i vassdrag (vannressursloven) m.m. Det er naturlig at tiltakene i rammedirektivets forvaltningsplaner og handlingsprogram formelt skal skje etter sektorlovene. 




3.2.1 Styringsmulighet for inngrep i vassdrag

Saksbehandling innen Samlet plan i dag dreier seg om nye og endrede prosjekters muligheter for fritak, forenklet behandling og kategoriplassering. Samlet Plan innebærer en "forhåndsvurdering med stoppmulighet". Det er i prinsippet mulig å velge og opprettholde en tilsvarende form for styring gjennom de nye forvaltningsplanene som følger av EUs vanndirektiv.  Dette vil være avhengig av planenes detaljeringsgrad og disse planenes binding i forhold til videre detaljplanlegging.

Styringsmuligheten for sentrale myndigheter vil i forhold til ulike inngrep kunne ivaretas på ulike måter:

· formidling av statlig politikk

· sentralt godkjente forvaltningsplaner 

· innsigelse på kommunale planer etter PBL som ikke er i overensstemmelse med overordnede planer og statlig politikk

· forholdet mellom forvaltningsplaner og inngrep og konsesjonsbehandling som følge av ulike sektorlover (vannressurslov, vassdragsreguleringsloven, forurensingslov,  osv).

Overordnede planer vil være styrende for detaljplanleggingen, ved at det vil være kostnadseffektivt for utbygger tidligst mulig i planfasen å innhente en forhåndsvurdering av prosjekt basert på eksisterende kunnskap. En slik vurdering vil kunne gi utbygger ytterligere kunnskap om muligheter - konfliktgrad, og gi myndighetene og andre brukerinteresser muligheter for dialog m.m. 

3.2.2 Effekt av valgt løsning

EU’s vanndirektiv som valgt løsning vil, - med utgangspunkt i Stortingets overordna rammer for omlegging av Samlet plan, være langt på veg tilfredsstillende. 

Helhetlig vassdragsforvaltning

Ønsket om helhetlig forvaltning er oppfylt gjennom at direktivets tar utgangspunkt i hele vassdragets nedbørfelt. Direktivets virkeområde inneholder alle vannforekomster:

· ferskvann, - sjøer og elver, fra kilde til hav 

· overgangsvann (brakkvann)

· kystfarvann 

· grunnvann 

Organisering og forvaltning skal fungere på tvers av administrative grenser og sektorer dvs med et helhetlig syn på bruk av ressursene og løsning av problemer.

Det er noe uklart hvor mye ut over selve vannet og vannstrengen som inngår i forvaltningen etter direktivet. Terrestriske økosystemer som er avhengig av vannforekomstene, inngår i virkeområdet. Usikkert om tema som friluftsliv, landskap, kulturminner, Samiske interesser, nærings​interesser (landbruk, reindrift, osv), dekkes av rammen for direktivet. Norge står ved implementeringen av direktivet fri til å definere rammen slik at de mest sentrale forholdene likevel fanges opp.

Medvirkning står sentralt i direktivet. Det stiller krav til at en skal bidra til at alle interesserte parter deltar aktivt i gjennomføringen av direktivet og gjøre det mulig for offentligheten å bli hørt. De rammene direktivet gir for offentlighet og medvirkning er i stor grad sammenfallede med krav som følger planlegging etter PBL. Mulighetene for medvirkning i den eksisterende Samlet plan kan oppfattes som bedre fordi høringa er mer dirkete knytta til beslutningen omkring et konkret prosjekt og konsekvensene av dette. I den foreslåtte omleggingen av Samlet plan vil medvirkningen omfatte de samme aktørene, men grunnlaget og planene som en skal forholde seg til vil være mer generelle.

Den valgte løsningen medfører sterkere sammenfall og binding mellom vassdragsplanlegging og arealplanlegging etter PBL.

Styringsverktøy

Vanndirektivet vil når det er operativt kunne bidra som overordna styringsverktøy for inngrep i vassdrag gjennom forvaltningsplaner. 

Gjennom kartlegging og overvåking av økologisk og kjemisk tilstand i vassdragene vil det bygges opp en kunnskap knytta til vassdragene som vil kunne bidra til å avklare konflikter på et tidlig stadium i planleggingen.

Oppdatert

Direktivet har klare tidsfrister knytta til når og med hvilke intervaller kartlegging, planer, handling og revisjon skal være gjennomført.

Arbeidet med karakterisering, dvs kartlegging og definisjon av tilstand i hvert enkelt nedbørfelt, skal etter direktivet gjennomføres i perioden 2004-2006. Overvåking og videre kartlegging gjennomføres etter en gitt tidsplan ut fra vassdragets tilstand. 

Arbeidet med forvaltningsplaner og handlingsprogrammer knytta til de enkelte nedbørfelt skal gjennomføres i perioden 2006 –2009 og siden rulleres hvert 6. år. 

Effektivitet

Den foreslåtte løsningen vil bedre mulighetene for tidlig avklaring av prosjekter i forhold til vedtatte planer og den kunnskap som er og blir tilgjengelig. Dette vil bidra til større forutsigbarhet og effektivitet i planleggingen av prosjekter og enkeltsaksbehandlingen. 

4. Utforming av en vassdragsbasert kunnskapsbase

4.1 Eksisterende kunnskap om vassdrag

Et primært behov for å kunne bidra i prosessen med planlegging av alle type inngrep i vassdrag er en god og enkel tilgang på kunnskap. Dette dreier seg om verdier både på et generelt og detaljert nivå for hele eller deler av vassdraget og nedbørfeltet forøvrig. For å kunne bidra til tidlig kontakt, må denne kunnskapen primært samles uavhengig av konkrete prosjekter. Bare med god tilgang på kunnskap er det mulig å vurdere konflikt ved konkrete prosjekter. 

Selv om kunnskapsnivået i vassdrag er vesentlig forbedret i forhold til tidlig på 90-tallet, er eksisterende kunnskap og tilgangen på den fortsatt ikke tilfredsstillende. Systematisk innsamling og tilgjengeliggjøring av kunnskap er nødvendig for å gjøre forvaltningen kunnskapsbasert og mest mulig effektiv. 

Primærkilden til kunnskap om verdier i vassdrag finnes hos de ulike fagmyndighetene; kommune, fylkesmann og hos NVE. Nyttbar kunnskap vil ofte være knytta til fagfolk. Arbeidet med å få mest mulig av kunnskapen tilgjengelig på data gjør stadig framskritt og det er en kontinuerlig utfordring å forbedre dette grunnlaget ved å få data allment tilgjengelig. 

Ved implementeringen av EUs vanndirektiv vil det bli muligheter for å kunne heve kunnskapsnivået om verdier i vassdragene i Norge. Direktivets krav til forvaltning i henhold til og opprettholde og forbedre økologisk status i vassdragene, vil på sikt kunne gi ytterligere innhold til kunnskapsbaser for vassdragene i Norge. 

Det er tidlig i arbeidet med implementering av direktivet. Omfanget og detaljeringsgraden som følger av direktivet med tanke på kunnskapsinnhenting, er derfor ikke mulig å gi klare svar på i dag. Blir valgene for dokumentasjon etter direktivet tilpasset ut fra at en ønsker å ivareta Samlet plan innenfor de rammer Stortinget har gitt, vil direktivet kunne erstatte Samlet plan enten helt eller delvis. Innen et års tid vil valg av det nivået for denne kunnskapsbasen være avklart.

Styringsgruppens vil anbefale at eksisterende kunnskap fra Samlet plan og konsekvensutredninger knytta til vassdrag, blir gjort tilgjengelig.
4.2 Utforming av ny kunnskapsbase

En framtidig konfliktavklarende kunnskapsbase må sees i sammenheng med kunnskapsbasen som knyttes til EUs vanndirektiv. Dette skal ikke være en ny database, men et system for maskinell sammenstilling av eksisterende forvaltningsrelevante data for vassdrag. Den De ulike eksisterende kunnskapsbasene kan lenkes sammen og nyttiggjøres til å identifisere og unngå konflikter. Tilgang på oppdatert kunnskap vil ha relevans ikke bare i forhold til kraftutbygging, men også andre typer inngrep. Dette vil bidra til en rasjonell, effektiv og helhetlig vassdragsforvaltning.

Kunnskapsbasen bør utvikles som en database med GIS. Kartpresentasjon/​kartanalyser og kart som informasjonsbærer er sentralt i rammedirektivet. Nødvendig innhenting av kunnskap som følge av implementering av EUs vanndirektiv, innebærer supplerende kunnskap som vil være med på å styrke denne kunnskaps​basen.

I den opprinnelige Samlet plan-systematikken vurderes de aktuelle vannkraftprosjektene opp mot 13 ulike brukerinteresser (jfr vedl) i de aktuelle vassdragene. I forvaltningen av vassdragene er det viktig å ha fokus på alle disse interessene, men en del brukerinteresser har over tid fått endret betydning. Nye forhold har kommet til i takt med endra politisk vektlegging. Tema som må med, er de som erfaringsmessig er konfliktfylte og beslutningsrelevant.

Erfaringen med Samlet plan fram til i dag tilsier at det er nødvendig å tilpasse og revidere det tematiske innholdet i en eventuell kunnskapsbase noe ut fra endringer i de politiske prioriteringer over tid, jfr INON. 

En følge av at kunnskapsoversikten skal bli vassdragsorientert og nedbørsfeltavgrenset, er at den vil måtte dekke et mye større område enn vassdragsrapportene gjorde. Det er viktig å finne en egnet inndeling av områder eller vurdere hvor store deler av et vassdrag en kunnskapsbase skal omfatte.

Styringsgruppen foreslår at kunnskapsoversikten presenterer og analyserer ved hjelp av GIS, - med i forhold til i dag, et begrenset antall brukerinteresser (naturmiljø (BM, naturtyper/​naturområder, biologisk produktivitet), friluftsliv(inkl jakt og fiske), kulturminner og kulturmiljø og reindrift). Det antas at de øvrige interessene/konsekvensene tas tilfredstillede hånd om i konsesjonsbehandlingen. 

5. Midlertidig løsning

Etter tidsplanen for gjennomføring av direktivet og det videre krav til forvaltnings​planer, skal disse være ferdige i 2006. Planene skal på høring i 2008, og handlingsprogrammet som del av forvaltningsplanene skal være ferdig i 2009. 

Som følge av denne framdriftsplanen og forventet behandling i Stortinget, vil det være behov for en midlertidig ordning. Eksisterende administrativ ordning for Samlet plan bør videreføres inntil forvaltningsplaner for de enkelte nedbørfeltene i henhold til EUs vanndirektiv er operative og har overtatt Samlet plans styringsfunksjon.

Effektiviteten i behandlinga av Samlet plan-saker var i en periode på slutten av 90-tallet ikke tilfredsstillende. Etter at DN og NVE i fellesskap utarbeidet forenkla rutiner for behandlinga av Samlet plan-saker, har behandlingstida blitt redusert og restansene er blitt borte. 
I de eksisterende rutinene for administrativ behandling av prosjekter i Samlet plan er det lagt opp til brei lokal og regional høring av grunnlagsmaterialet for kategori plassering. I prinsippet innebærer dette at lokale og regionale myndigheter, frivillige organisasjoner og andre berørte parter kan medvirke i prosessen knytta til vurderingene som avgjør om et prosjektet skal kunne konsesjonssøkes eller ikke. Dette har til tider vært en tidkrevende prosess.

I perioden med midlertidige rutiner, som praktiseres i dag og foreslås videreført inntil videre, er dette medvirkningsaspektet ikke fullverdig ivaretatt. Dette fordi grunnlagsmaterialet for vurdering av kategoriplassering basert på mulige konflikter, er endra. Grunnlaget for  høring er borte ved at det er vedtatt at det ikke skal utarbeides vassdragsrapporter. Likeledes har krav til effektivisering av saks​behandlingen medført mindre medvirkning og større grad av skjønn. 

Det bør vurderes alternative rutiner for å sikre bedre medvirkning i omleggingsfasen av Samlet plan.

5.1 Midlertidige rutiner før Stortingets behandling av Samlet plan

Regjeringens forutsetninger i St meld 24 (2000-2001): 

”Den nåværende Samlet plan for vassdrag vil gjelde inntil den nye planen er etablert. I den forbindelse vil det bli lagt opp til enkelte justeringer i den løpende forvaltningen av planen. Bla vil det ikke bli utarbeidet nye vassdragsrapporter, og alle nye prosjekter som legges fram for avklaring i Samlet plan vil derfor bli behandlet i henhold til reviderte retningslinjer for forenklet behandling.” 

Innledningsvis i arbeidet med omlegging av Samlet plan, ble det i samarbeid mellom DN og NVE utformet midlertidige rutiner for behandling av Samlet plan-saker (vedlegg 1) fram til avsluttende behandling i Stortinget. Disse rutinene trådte i kraft 1. april 2001 og innebærer en videreføring av administrativ behandling i tråd med St meld 60 for prosjekter der behandling allerede er påbegynt. 

Dette gjelder for:

· Søknad om unntak for Samlet plan for nye prosjekt 

· Søknad om forenklet behandling for justerte utbyggingsalternativ for prosjekt som allerede er plassert i Samlet plan,

· Søknad om flytting fra kategori II til kategori I ved bortfall av lokal motstand eller ved at de mest konfliktfylte delene av prosjektene er borte.

Prosjekter med betydelig konfliktpotensial i forhold til en eller flere viktige brukerinteresser, og saker der en skjønnsmessig vurdering tilsier at en ved ordinær behandling ville plassert prosjektet i kategori II, skal stoppes. De fleste søknadene som er behandlet er imidlertid blitt innvilget. Årsakene er trolig både at utbyggere tilpasser seg Samlet plan-systemet slik at konfliktene som følger av prosjektforslaget er blitt redusert. Likeledes kan det gjennom første kontakt med vassdragsmyndigheten ha foregått en siling av prosjektene. 

I forutsetningene for omlegging fra Stortinget er vassdragsrapportene som vurderingsgrunnlag fjernet. Vurdering av søknader baseres på skjønn ut fra den kunnskapen som foreligger på søknadstidspunktet. Det har i liten grad vært uenighet mellom DN og NVE om konklusjonene. Saker som direktoratene ikke blir enige om skal sendes til MD/OED for endelig avgjørelse. 

Styringsgruppen foreslår at de midlertidige saksbehandlingsrutinene videreføres fram til Stortinget har behandlet forslag til omlegging av Samlet plan. 

5.2 Midlertidig løsning i interimsperioden etter Stortingets behandling 

I interimsperioden dvs etter at Stortinget har fattet sin beslutning om Samlet plan og eventuelt fram til et nytt forvaltningsregime i tråd med EUs vanndirektiv er operativt, vil det være ønskelig med justering av de midlertidige rutinene. Ut fra tidsplanene det arbeides etter i dag vil det si fra tidligst våren 2004 og fram til 2006-2009. 

Etter hvert som forvaltningsplanene som følger av direktivet blir utviklet, kan kategoriinndelingen i Samlet plan avvikles. Fjernes kategoriinndelinga vil Samlet plan som overordna styringsverktøy i praksis også bli borte. I tråd med Stortingets forutsetninger for omleggingen bør avviklingen av kategoriinndelingen vente til et nytt overordnet styringsverktøy er etablert. 

Det vil på denne bakgrunn i interimsperioden være naturlig at saksbehandlinga fortsetter i hovedsak som i dag, men at det vurderes en forenkling av hvilke bruksinteresser som inngår i vurderingene mer i tråd med hva som erfaringsmessig er beslutningsrelevant ut fra dagens forvaltningspraksis. 

Stortingets forutsetning om at omleggingen skal innebære en overgang fra et prosjektbasert til en vassdragsbasert tilnærming, bør avvente til forvaltningsplanene iht direktivet er på plass. Det kan være mulig å gjøre en slik overgang allerede i interimsperioden, men hvis hensikten er å få fram utbygginger med et begrenset konfliktpotensial raskest mulig, vil et slikt grep sannsynligvis ikke være et effektivt virkemiddel. Erfaringene tilsier at prosjektutforming i stor grad påvirker konfliktgraden. Under ellers like forutsetninger vil vurderinger som kun tar høyde for verdier i vassdragene, kunne medføre en mer restriktiv holdning til å frigi vassdrag for konsesjonsbehandling. Som tidligere nevnt vil behandling i henhold til dagens Samlet plan medføre en større grad av miljøtilpasning i en tidlig planfase enn et alternativ med saksbehandling kun i henhold til konsesjons​lovgivingen. 
5.2.1 Oppdatering av kunnskapsgrunnlaget

Når det eventuelt er besluttet at EUs vanndirektiv skal avløse Samlet plan, vil det være naturlig at det gjennomføres en full gjennomgang av de ikke utbygde vassdragsressursene som en integrert del av karakteriserings​arbeidet og arbeidet med første generasjons forvaltnings- og vassdrags​planer. Dette gjelder selvsagt også de vannkraftprosjektene som er lagt på is under den administrative forvaltningen av Samlet plan. En slik gjennomgang vil også gjelde alle prosjekter som tidligere er behandlet i Samlet plan og som så langt ikke er utbygd, - det gjelder både prosjekter som er plassert i kategori I og II. Ved en vassdragsvis vurdering og planlegging, vil det også være naturlig at det foretas en vurdering av kraftverk som i dag ikke er så store at de skal behandles i Samlet plan (<1 MW eller < 5 GWh).

Den første vurderingen av prosjektene skal, som i dagens midlertidige Samlet planrutiner, gjøres på grunnlag av dagens kunnskaper. Dvs det skal ikke legges opp til en innhenting av ny kunnskap i Samlet plan jfr vassdragsrapporter.

Inntil forvaltningsplaner etter EU-direktivet er på plass, foreslår styringsgruppen at de etableres et samarbeid mellom DN og NVE med sikte på å etablere en kunnskaps​base som kan være konfliktavklarende i en tidlig planfase.
Konkretisering av en kunnskapsbase må avvente en nærmere konkretisering av rammedirektivet. Avvikling av Samlet plan vil være avhengig av at kunnskapsbasen defineres slik at den kan ivareta en ønsket konfliktavklarende funksjon. Tidsperspektivet tilsier at arbeidet med å operasjonalisere valgt løsning bør skje mest mulig parallelt med implementeringen av rammedirektivet.

6. Konklusjon, anbefaling

I arbeidet med omlegging har det vært vurdert ulike løsninger som kan tilfredsstille de ulike behov og rammer som regjering og Stortinget har gitt. Med en hensiktsmessig implementering av EUs vanndirektiv, vil en på sikt kunne avvikle Samlet plan og få etablert et forvaltningsregime som ivaretar de mest sentrale funksjonene som ønskes videreført. Den valgte løsningen til omlegging innebærer at en gjennom direktivet organiserer en verdibasert kunnskapsbase for vassdrag som sammen med forvaltningsplaner utgjør et styringsverktøy som kan sikre helhetlig vassdragsforvaltning og bidra til tidlig konfliktavklaring for inngrep i vassdrag. 

Forslaget innebærer at DN og NVE viderefører den etablerte midlertidige løsningen for Samlet plan fram til behandling i Stortinget, - tidligst våren 2004. Den samme praksisen videreføres også i interimsperioden fram til forvaltningsplaner etter EU’s vanndirektiv etter planen er på plass i 2007. I denne siste perioden er det muligheter for å kunne legge inn endringer i vurderings​grunnlaget for Samlet plan slik at verktøyet er noe mer tilpassa dagens forvaltningspraksis. Det er også mulig å avvikle Samlet plan og dagens ordning med inndeling i kategorier gradvis etter hvert som de overordna vassdragsplanene kommer på plass.

Løsningen med avviklingen og seinere omlegging av Samlet plan berører i noen grad mulighetene for offentlig medvirkning. Styringsgruppen foreslår at det bør vurderes alternative rutiner for å sikre bedre medvirkning i omleggingsfasen av Samlet plan.

Styringsgruppen vil anbefale at det blir gjennomført en høring av forslaget til omlegging av Samlet plan slik at sentrale parter får gitt uttrykk for sitt syn før MD foretar høring av departementene.

Styringsgruppen foreslår at det blir satt i gang arbeid for å kartlegge virkninger av sumeffekter, eventuelle verktøy for å kunne vurdere ”tålegrenser” av mindre inngrep i enkeltvassdrag (”nok-er-nok”) og konflikt veid mot for eksempel produsert energi (konflikt /kWh).

VEDLEGG:

Vedlegg 1: Midlertidige rutiner for behandling av Samlet plan-saker mens arbeidet med omlegging av Samlet plan pågår (rutinene trådte i kraft 1. april 2001).

